Den reisende hunden Oscar påkjørt og drept
Hunden Oscar ble drept av en trailer i San José, ifølge flere medier, blant annet Daily Mail. Dermed er et langt og innholdsrikt hundeliv over. Oscar ble nemlig viden kjent for sine mange reiser til kjente landemerker verden over, reiser eieren Joanne Lefson alltid dokumenterte. Lefsons mål med å forevige Oscar var å rette fokus på hunders kår, og få andre til å adoptere en hund - noe hun i sin tid gjorde med Oscar. Eiffeltårnet, den kinesiske mur og Grand Canyon er eksempler på noen kjente steder den lille sjarmøren har besøkt, og i mai i år var det planlagt en ny spektakulær reise for den vesle krabaten. Planen var å ta seg opp til Everest Base Camp, over 5000 meter over havet. Detaljene rundt ulykken som tok livet av Oscar er ikke kjent, men eieren Joanne Lefson er i dyp sorg etter hendelsen. På Oscars egen hjemmeside worldwooftour.com skriver hun at «Oscars død har etterlatt en stor avgrunn i mitt hjerte, og i en verden som han reiste rundt i for promotere adopsjon av hjemløse venner av ham», skriver hun på hjemmesiden. Eieren er fast bestemt på å hedre Oscars minne ved å la hjemmesiden, og saken hun kjemper for, leve videre. Det er planlagt en minneseremoni i Cape Town i Sør-Afrika, hvor Oscar kom fra opprinnelig, fredag 25. januar.
Globetrotteren Oscars innholdsrike liv endte i San Jose i California.